Snjókarlinn - Soffía og Anna Sigga

Snjókarlinn er 45-snúninga hljómplata gefin út af Íslenzkum Tónum árið 1960 undir merkinu Stjörnuhljómplötur. Á henni syngja Soffía Árnadóttir og Anna Sigga Þorgrímsdóttir eða Soffía og Anna Sigga eins og þær voru kallaðar, tvö lög með hljómsveit Árna Ísleifs. Platan er hljóðrituð í mono. Upptaka: Ríkisútvarpið. Umslag: Amatörverslunin ljósmyndastofa. Pressun: AS Nera í Osló. 

 Lagalisti 
 Komdu niður - Lag og texti: Jón Sigurðsson - 
 Snjókarlinn - Lag - texti: Árni Ísleifs - Númi Þorbergsson - 



 Komdu niður 
 Þegar ég var lítil var ég voða feimin oft
 og væri einhver ókunnugur skaust ég upp á loft.
 En ef að ég var úti, þegar gest að garði bar,
 ég geystist upp á hlöðuburst og settist niður þar.

 Komdu niður, kvað hún amma.
 Komdu niður, sögðu pabbi og mamma.
 :,: Komdu niður, komdu niður.
 Komdu niður, sungu öll í kór. :,:

 Svo stækkaði ég meira og þá varð ég voða kát
 og veslings pabba og mömmu oft ég setti hreint í mát.
 Ég blístraði og hentist yfir hvað sem fyrir var,
 ég hoppaði upp á skólaþak og settist niður þar.

 Komdu niður, kvað hún amma.
 Komdu niður, sögðu pabbi og mamma.
 :,: Komdu niður, komdu niður.
 Komdu niður, sungu öll í kór. :,:

 En seinna verð ég stærri og það verður gaman þá
 og víst er það að margt þið fáið þá til mín að sjá,
 þá ætla ég nú upp í tunglið strax að fá mér far
 að finna karlinn skrítna, sem að á víst heima þar.

 Komdu niður, kveður amma.
 Komdu niður, segja pabbi og mamma.
 :,: Komdu niður, komdu niður.
 Komdu niður, syngja öll í kór. :,:

Ljóð: Jón Sigurðsson

Flokkur:Íslenzkir Tónar
Flokkur:Hljómplötur gefnar út árið 1960